VRK-reeks: Sharks stel erg teleur teen Scarlets(Foto: Twitter / Scarlets Rugby) Die Sharks is nou in tamatiestraat in die Verenigde Rugbykampioenskap… en dis niemand anders as hul eie skuld nie. Dit het gevolg nadat die Sharks, wat tien Springbokke en ŉ oud-Blitsbok in hul opdrafspan gehad het, met nog twee Bokke en ŉ Wallaby op die plaasvervangersbank, nie uit eerste rat kon kom in Saterdagaand se kragmeting teen die Walliese Scarlets op Parc y Scarlets in Llanelli nie. Die Scarlets, wat voor die wedstryd maar net vyf van hul 15 wedstryde kon wen, het die Sharks met 32 – 20 (rustyd 13 – 7) geskok en van hul 14de posisie af tot 13de op die puntelys opgeskuif. Die Sharks is steeds agtste op die punteleer en sal beslis hul sokkies in hul oorblywende twee wedstryde moet optrek om tussen die topagt te eindig. Hulle speel darem tuis teen Benetton en Munster en alles in ag genome, behoort hulle op Kingspark te wen, mits hulle nie soos teen die Scarlets speel nie. Die Sharks het net geluier, sonder passie en energie gespeel en afgesien van ŉ monster-skrum sowat 15 meter van die Scarlets se doellyn af net voor rustyd, was daar bitter min ander hoogtepunte om oor opgewonde te wees. ????️ Match report from an awesome night at Parc y Scarlets! Adroddiad o noson i'w gofio yn y Parc ???? https://t.co/KRocX0jQTI#SCAvSHA #YmaOHyd pic.twitter.com/4P15EdttUq — Scarlets Rugby (@scarlets_rugby) March 25, 2023 Hul vertoning in die lynstane was nie van gehalte nie en die agterlyn, waar die skrumskakel Jaden Hendrikse en die losskakel Curwin Bosch nie gesag kon afdwing nie, het skaars oor die voordeellyn gekom. ŉ Mens ys om te dink wat hulle agter ŉ verloorpak sal doen. Inteendeel, die Scarlets, wat Wallis se tweede swakste span is, was meer ondernemend en dit moet ŉ groot kopseer vir die Sharks se hoofafrigter, Neil Powell, wees. Hy het staatgemaak op die fisieke aanslag wat Thomas du Toit, Bongi Mbonambi, Ox Nche, Eben Etzebeth en Siya Kolisi sou bring, maar daar het dadels van gekom. Van die Bokke het moeg voorgekom en het in die tweede helfte ŉ rits strafskoppe by die afbreekpunte afgestaan, wat die Scarlets se losskakel Sam Costelow met reëlmaat oorgeklits het. Kyk maar na die puntelys, die Sharks het nou ŉ negatiewe punteverskil van -4. Vergelyk dit met Leinster (269), die Stormers (126), Munster (111) en die Glasgow Warriors (90) en die vraag is beantwoord. Punte: Scarlets 32 (13): Drieë: Steff Evans (2). Doelskoppe: Sam Costelow (2). Strafdoele: Costelow (6). Sharks 20 (7): Drieë: Siya Kolisi, Bongi Mbonambi. Doelskoppe: Curwin Bosch (2). Strafdoele: Bosch (2).